O‘ZBEKISTON RESPUBLIKASINING DAVLAT BUDJETIGA TUShUMLAR TO‘G‘RISIDAGI MA’LUMOTLARNI YIG‘ISh VA AYIRBOShLASh TARTIBI HAQIDAGI NIZOMNI TASDIQLASh TO‘G‘RISIDA

O‘zbekiston Respublikasining “Budjet tizimi to‘g‘risida”gi Qonuniga muvofiq hamda O‘zbekiston Respublikasi Davlat budjetiga soliqlar, yig‘imlar va boshqa majburiy to‘lovlar bo‘yicha ma’lumotlarni tezkor ravishda yig‘ish, qayta ishlash va uning asosida O‘zbekiston Respublikasining Davlat budjetiga tushumlar to‘g‘risidagi tezkor ma’lumotlarni shakllantirishni ta’minlash maqsadida O‘zbekiston Respublikasi Moliya vazirligi, Markaziy bank Boshqaruvi va Davlat soliq qo‘mitasi qaror qiladilar:
 1. Ilova qilingan O‘zbekiston Respublikasining Davlat budjetiga tushumlar to‘g‘risidagi ma’lumotlarni yig‘ish va ayirboshlash tartibi haqidagi nizom tasdiqlansin.
 2. Mazkur Qaror O‘zbekiston Respublikasi Adliya vazirligida davlat ro‘yxatidan o‘tgan kundan boshlab o‘n kun o‘tgach kuchga kiradi.
 Mazkur Nizom O‘zbekiston Respublikasining “Budjet tizimi to‘g‘risida”gi Qonuniga muvofiq O‘zbekiston Respublikasi Moliya vazirligi, O‘zbekiston Respublikasi Markaziy banki, tijorat banklari va O‘zbekiston Respublikasi Davlat soliq qo‘mitasi o‘rtasida O‘zbekiston Respublikasining Davlat budjetiga soliqlar, yig‘imlar va boshqa majburiy to‘lovlar (keyingi o‘rinlarda — Davlat budjetiga tushumlar) bo‘yicha ma’lumotlarni yig‘ish va ayirboshlash, shuningdek ular asosida tezkor ma’lumotlarni shakllantirish va qayta ishlash tartibini belgilaydi.
 1. Mazkur Nizomda quyidagi tushunchalar ishlatiladi:
 Taraflar — O‘zbekiston Respublikasi Moliya vazirligi, O‘zbekiston Respublikasi Markaziy banki (keyingi o‘rinlarda — MB), tijorat banklari (keyingi o‘rinlarda — banklar), O‘zbekiston Respublikasi Davlat soliq qo‘mitasi (keyingi o‘rinlarda — DSQ), shuningdek O‘zbekiston Respublikasi Moliya vazirligining Axborot hisoblash markazi (keyingi o‘rinlarda — Moliya vazirligining AHM).
 Davlat budjetiga tushumlar bo‘yicha ma’lumot — mazkur Nizomda belgilangan shakl bo‘yicha O‘zbekiston Respublikasi Moliya vazirligi tomonidan O‘zbekiston Respublikasi Markaziy bankidan, tijorat banklaridan balans raqami 23402 “Respublika budjetining mablag‘lari” bank hisobvarag‘i bo‘yicha Davlat budjetiga soliqlar va boshqa majburiy to‘lovlar tushumi va qaytarilishi bo‘yicha olinadigan elektron ko‘rinishdagi ma’lumot;
 Soliq to‘lovchilar to‘g‘risidagi ma’lumot — mazkur Nizomda belgilangan shakl bo‘yicha O‘zbekiston Respublikasi Moliya vazirligining O‘zbekiston Respublikasi Davlat soliq qo‘mitasidan soliq to‘lovchilarning shaxsiy hisobvaraqlaridan hisoblangan summalar miqdori, soliq to‘lovchilarning identifikatsiya raqami (STIR), bank va boshqa kerakli rekvizitlar to‘g‘risidagi ma’lumotlarni o‘z ichiga oladigan, soliq to‘lovchilar to‘g‘risidagi elektron ma’lumot;
 Moliya vazirligi AHM axborot tizimi (MVAHMAT) — O‘zbekiston Respublikasi Moliya vazirligi Axborot-Hisoblash markazi tomonidan ishlatiladigan, Davlat budjetiga tushumlar bo‘yicha ma’lumotlarni tezkor yig‘ish, qayta ishlash va ayirboshlashni amalga oshirishni avtomatizatsiyalashgan jarayoni uchun mo‘ljallangan vositalar majmui, shu jumladan apparat uskunalar, dasturiy ta’minot va boshqa texnik vositalar;
 Me’yoriy axborotlar ma’lumotnomasi (MAM) — O‘zbekiston Respublikasi Markaziy bankidan, tijorat banklaridan va O‘zbekiston Respublikasi Davlat soliq qo‘mitasidan kelib tushgan, Davlat budjetiga tushumlar bo‘yicha ma’lumotlarni qayta ishlashda ishlatiladigan, tarkibida STIR elektron ma’lumotnomasi, bank kodlari, hududlar, soliq to‘lovchilar va boshqa zarur ko‘rsatkichlardan foydalaniladigan elektron axborotlar ma’lumotnomasi; 
 2. MB, banklar va DSQdan Davlat budjetiga tushumlar to‘g‘risida ma’lumotlarni olish, shuningdek qayta ishlash va ayirboshlash Moliya vazirligining AHM tomonidan amalga oshiriladi.
 3. Davlat budjetiga tushumlar bo‘yicha ma’lumotlar milliy valyuta — so‘mda shakllantiriladi.
 4. DSQ o‘zining axborotlar bazasidan har oyda, hisobot oyidan keyingi oyning 5-sanasiga Moliya vazirligining AHMga soliq to‘lovchilarning STIR to‘g‘risidagi ma’lumotni, shuningdek hisobot choragidan (yilidan) keyingi oyning 30-sanasiga hisoblangan summalar, to‘lov muddati kechiktirilgan summalar va maqsadli sxemalar (1-N sonli shakl hisobotiga kiritilmagan holda) bo‘yicha o‘tkazilgan summalar to‘g‘risidagi ma’lumotni mazkur Nizomning 1-ilovasiga muvofiq shaklda beradi.
 5. Banklar har kuni soat ertalabki 1000 gacha Markaziy bankning Axborotlashtirish Bosh markaziga (keyingi o‘rinlarda — MB ABM) mazkur Nizomning 2-ilovasida ko‘zda tutilgan talablarga muvofiq shartli hisobvaraqlar raqami (ShHR) kesimida balans raqami 23402 “Respublika budjetining mablag‘lari” hisobvaraqlardan, ma’lumotlar taqdim qilinadigan kundan oldingi, oxirgi amaliyot kuni uchun shaxsiy hisobvaraqlardan pul mablag‘lari harakati to‘g‘risidagi ko‘chirmalardan ma’lumot beradilar, MB ABM esa mazkur ma’lumotlarni ertalabki 1100 gacha Moliya vazirligining AHMga yuboradi. 
 6. Axborotlarni qayta ishlash natijasida olingan ma’lumotlarning bir xilligini ta’minlash uchun MB ABM Moliya vazirligining AHMga ShHR va bank kodlari bo‘yicha amaldagi ma’lumotnomalarni, shuningdek ushbu ma’lumotnomalarga kiritiladigan keyingi o‘zgartirishlarni taqdim qiladi.
 7. Moliya vazirligining AHM Axborot tizimining ma’lumotlar bazasi Davlat budjetiga tushumlar to‘g‘risida operativ ma’lumotlarni Moliya vazirligi va DSQga tezkor taqdim etish va Davlat budjetiga tushumlar summasini soliq to‘lovchilar kesimida, ularning shaxsiy hisobvaraqlaridan hisoblangan summalar hisobini yuritish maqsadida DSQ va banklardan qabul qilingan ma’lumotlarni jamlash, qayta ishlash va ayirboshlashni ta’minlaydi. 
 8. Ma’lumotlar Taraflar tomonidan telekommunikatsiya tarmog‘i kanallari orqali Moliya vazirligi AHM ko‘rsatgan manzildagi elektron pochtaga elektron shaklda (fayl ko‘rinishida) taqdim qilinadi.
 9. Telekommunikatsiya tarmog‘i kanallari orqali beriladigan barcha ma’lumotlar tekst ko‘rinishida (ASCII) bo‘lishi shart va qonunchilik hujjatlarida belgilangan tartibdagi algoritm bo‘yicha shifrlanadi. Ushbu maqsadda Taraflar kelishuviga ko‘ra bir xildagi maxsus dasturlar ishlatilishi mumkin.
 10. Moliya vazirligining AHM axborotlar tizimining ma’lumotlar bazasi MAM quyidagilarni o‘z ichiga oladi:
 a) vazirlik, idora, tashkilot va muassasalar ma’lumotnomasi;
 b) shartli hisobvaraqlar raqami (ShHR);
 v) soliq to‘lovchining identifikatsion raqami (STIR);
 g) bank rekvizitlari nomi;
 d) boshqa axborotlar elektron ma’lumotnomasi.
 11. Moliya vazirligining AHM DSQdan olinadigan ma’lumotlar asosida MVAHMATda MB va banklardan olinadigan ma’lumotlarni qayta ishlaydi va tahlil qiladi va kunlik asosda mazkur Nizomning 3-ilovasiga muvofiq shakl bo‘yicha Davlat budjetiga tushumlar to‘g‘risidagi tezkor ma’lumotlarni shakllantiradi hamda Moliya vazirligi va DSQga taqdim qiladi.
 12. Barcha chiqadigan ma’lumotlar Moliya vazirligining AHM Axborot tizimida mavjud MAM asosida shakllantiriladi va uning tegishli ko‘rsatkichlarini o‘z ichiga oladi.
 13. Ma’lumotlarni taqdim qilish sanasi dam olish kuniga to‘g‘ri kelgan holatlarda, taqdim qilish muddati undan keyingi birinchi ish kuniga ko‘chiriladi.
 14. Taqdim qilingan ma’lumotlarda nomuvofiqliklar aniqlangan holatlarda Taraflar bir-birlariga nomuvofiqliklar aniqlanganligi to‘g‘risida axborot beradilar hamda qonunchilik hujjatlarida o‘rnatilgan tartibda ularni bartaraf qilish uchun zarur choralar ko‘radilar.
 15. Taraflar tomonidan ma’lumotlar ayirboshlash bepul asosda amalga oshiriladi. Bunda taqdim qilingan ma’lumotlar Taraflar tomonidan xizmat maqsadlarida foydalaniladi va “Xizmatda foydalanish uchun” belgisi qo‘yiladi.
 16. Taraflar ayirboshlash natijasida olinadigan ma’lumotlarning maxfiyligini ta’minlash uchun javobgardirlar.
 17. Mazkur Nizom O‘zbekiston aloqa va axborotlashtirish agentligi bilan kelishilgan.